google/wiki40b huggingface dataset:
מגדל חברת החשמל

מגדל חברת החשמל הוא מגדל משרדים המאכלס את ההנהלה ואגפי המטה של חברת החשמל לישראל, והוא ממוקם במבואות הדרומיים של חיפה, סמוך לגבולה עם טירת כרמל וממזרח לאזור התעשייה פארק מתם. הבניין מאכלס 2,200 מעובדי החברה. הבניין כולל משרדים, חדרי ישיבות וחדרי אוכל. הבניין תוכנן על ידי משרדי האדריכלים רוזוב-הירש ומנספלד-קהת. הקמת הבניין החלה בשנת 2000 והוא אוכלס בשנת 2003.
במבנה שלוש קומות מסד רחבות שמעליהן מתנשא מגדל בגובה 130 מטר, והוא השני בגובהו בחיפה אחרי מגדל המפרש. פרופיל הבניין מורכב משני פלחים מחודדים היוצרים יחד צורה אליפטית אווירודינמית ומדגישים את ציר ההר והים לאורכו ממוקם המבנה. ארקדה וגג זכוכית מובילים לבניין ויוצרים מעבר הדרגתי בין חלל החוץ (המשמש כמגרש חניה לבאי הבניין) לבין חלל הפנים.
הקומה הטיפוסית, כ-2,000 מטר רבוע, מורכבת משני אגפים בעלי שירות ותנועה עצמיים המקושרים על ידי חלל מרכזי הכולל: אטריום כניסה בגובה שבע קומות ושלושה אטריומים משניים של ארבע קומות כל אחד, המחדירים אור טבעי לחללי המבנה, מאפשרים התמצאות טובה ותנועה בין הפלחים ומתפקדים כמוקדי מנוחה לעובדים. צורת ה-H של הקומה מבטיחה שטח פנים מקסימלי המאפשר החדרת אור טבעי ומבטי נוף לחדרי המשרדים. המבנה הוא "בניין חכם" עם מערכות בקרה ומחשוב מתקדמות: מיזוג אוויר המבוסס על אגירת קור בשיטת VAV, "בנק" מעליות המשרת ביעילות מרבית את התנועה במבנה ומערכות בטיחות וביטחון מתקדמות.
השיקול הנופי השפיע על תכנון ועיצוב הבניין, בהתייחסות שונה לחזית הים במערב ולחזית ההר במזרח. הקומפוזיציה של גופי המבנה יוצרת מגדל תמיר בעל פרופורציות אדריכליות המבטאות את ייחודו בהתאם לייעודו ולסביבתו. גג המבנה והפיתוח הסביבתי של האתר כולו תוכנן כחזית חמישית "ירוקה" הנצפית מהכרמל.
חפיי

דפוסי האקלים

הטמפרטורה השנתית הממוצעת בחפיי היא 16.18 מעלות צלזיוס. כמות המשקעים השנתית בעיר היא בסביבות 1,000 מילימטרים, כאשר מרבית הגשמים יורדים בין מאי עד אוגוסט.
עיני הדרקון

עלילה

העלילה עוסקת בבית מלוכה של ארץ נשכחת בשם דליין, בה שולט המלך רולנד הזקן ולצידו הקוסם והיועץ האפל פלאג. בתחילת הסיפור הוא מחפש אישה שתמצא חן בעיניו ומוצא נערה בת 17 ושמה סשה. היא מוצאת חן בעיניו, והשניים מתחתנים. לסשה נולדים שני ילדים: הבן הבכור פיטר (הדומה לאמו ויהיה מוכשר בדברים רבים בעתיד) והבן הצעיר תומאס (בעל חשיבה איטית, אך עם חוש כיוון והתמצאות טובים מאוד, בדומה לאביו) אך סשה מתה לאחר שילדה את תומאס, בנה הצעיר. המלך והממלכה כולה מתאבלים רבות מכיוון שהייתה מלכה טובה מאוד אדיבה וחביבה לכל תושבי דליין. הסיפור מלווה את החיים במשפחת המלוכה. בעוד פיטר אינטליגנט, תלמיד מצטיין ורב כישורים, תומאס הוא בעל אינטליגנציה מועטה ותמיד קינא בפיטר על היותו נאהב ומוכשר. עד שיום אחד כשהיה בן 16, נשלח פיטר למשפט על פשע איום ונורא שהרעיד את הממלכה. לאחר שנמצא אשם הוא מובל לכלא בראש כיכר המחט (הכיכר המרכזית בה נערכים טקסי ההמלכה) שם הוא אמור לבלות את שארית חייו. בזמן כליאתו, פלאג נוטל במרמה את השלטון לידיו. בהמשך הספר מתואר מסעו של יורש-העצר החוקי אל הכתר. דמות קוסם המלך היא דמות בעלת כוחות על טבעיים אשר גילה בן למעלה מ-500 שנה. קוסם המלך הופיע בממלכה פעמים רבות בעבר, נוטל כל פעם דמות אחרת וממיט חורבן ואומללות באשר הוא מופיע.
קוסם המלך נקרא כאן פלאג, דמות חוזרת בספריו של סטיבן קינג (הדמות ה"רעה" הראשית בספר 'העמדה', דמות שלילית בסדרת 'המגדל האפל' ועוד).
איוואן מומצ'ילוב

תולדות חייו

מומצ'ילוב נולד בכפר  סבוליאנו הסמוך לעיר קיוסטנדיל וב-1906 סיים את בית הספר התיכון בקיוסטנדיל. בהמשך רכש תואר במשפטים באוניברסיטת סופיה. מומצ'ילוב לחם כחוגר בגדוד רגלים  במלחמת הבלקן הראשונה ובהמשך כקצין במלחמת הבלקן השנייה ובחזית המקדונית במלחמת העולם הראשונה. מומצ'ילוב היה חבר בארגון המהפכני המקדוני ובמסגרתו רקם קשרי חברות עם בני הקהילה היהודית אשר מקצתם היו חברים בארגון וחלקם תמכו בגלוי במאבקו.
ב-19 במאי 1934 אירעה בבולגריה הפיכה צבאית, במסגרתה תפסו חברי הליגה הצבאית את השלטון. מומצ'ילוב נעצר ונכלא ביחד עם חברו ולדימיר קורטב, אך לאחר מספר חודשים שוחרר לביתו. בין 1937 – 1939 כיהן מומצ'ילוב כנשיא לשכת עורכי הדין של קיוסטנדיל. בין 1938 – 1940 כיהן כחבר הפרלמנט הבולגרי מטעם המפלגה הדמוקרטית.

אחריתו

בשלהי 1944 לאחר כיבוש בולגריה על ידי הצבא האדום והנהגת משטר פרו קומוניסטי, פרש מומצ'ילוב מכל פעילות ציבורית. הוא התפרנס בדוחק למחייתו ומצבו הכלכלי היה ירוד. גם לאחר עלייתם לישראל, המשיכו חברי הנהגת הקהילה היהודית בקיוסטנדיל להפגש עם מומצ'ילוב ואף לתמוך בו כלכלית. איוואן מומצ'ילוב נפטר בקיוסטנדיל ב-1966 והוא בן 78 שנים. ב-1991, 25 שנים לאחר מותו הוכר על ידי ארגון יד ושם כחסיד אומות העולם.
תמר יהלומי

ביוגרפיה

תמר יהלומי נולדה ב-10 ביולי 1994, בתל אביב שבישראל. את דרכה כזמרת החלה בתוכנית הטלוויזיה הישראלית "כוכב נולד", שם התמודדה כשהיא בת 16 וחצי בלבד. בהמשך, פתחה בקריירת סולו, תוך שהוציאה את סינגל הבכורה שלה "האמת".
בסמוך לקריירה השירה שלה, פתחה יהלומי גם בקריירה כפזמונאית, מפיקה מוזיקלית ומלחינה.

קריירה

בשנת 2011, השתתפה תמר יהלומי בתוכנית הטלוויזיה הישראלית "כוכב נולד". לקראת תוכנית חצי הגמר של העונה, חשפה הפקת התוכנית כי בשתי תוכניות קודמות, הוטו התוצאות באמצעות משלוח של מסרונים רבים ממספרים סלולריים מאותן קבוצות מספרים, לטובת המתמודדת תמר יהלומי. הפקת כוכב נולד החליטה בשל כך לאפשר לשלושת המודחים האחרונים להתמודד יחד עם יהלומי על כרטיס אחד נוסף לחצי הגמר, יהלומי עצמה העדיפה לפרוש מהתוכנית, לאחר שאביה הודה שעמד מאחורי הטית התוצאות.
את סינגל הבכורה שלה "האמת" הוציאה בדצמבר 2011. באותה השנה הוציאה גם את "Simply me". בנובמבר 2012, התראיינה ברשת ג', תוך שדיברה על הדואט העתידי עם מושיק עפיה. ב-4 בנובמבר 2012, יצא לאור הדואט באופן רשמי, וכבר בצאתו זכה להצלחה רבה. בהמשך הוציאה את השיר "פחדים", ובשנת 2013 הוציאה את השיר "מבחן הזמן". השיר זכה לביקורות חיוביות, ואף הצליח להיכנס אל המצעד השבועי של מדיה פורסט.
טרה רוסה

טרה רוסה (מלטינית: Terra rossa -"אדמה אדומה") היא סוג של קרקע חרסיתית חומה-אדומה המתהווה מבלייה של סלע גיר קשה (או דולומיט).
קרקע זו רדודה בדרך כלל וגרגירית, האופק העליון בה כהה יחסית וסלעים רבים בולטים ממנו על פני השטח. צבעה האדום האופייני נובע מתכולה גבוהה של תחמוצות ברזל וחומר אורגני. היא בעלת pH נייטרלי או מעט חומצי ויכולת ניקוז טובה. קרקע זו פורייה אך קשה לעיבוד, על מנת לעבדה יש צורך בסיקול ובניית טרסות. בעבר שמשה בעיקר למרעה, ובאזורים בהם עומק הקרקע היה מספק גודלו לעיתים עצי פרי.
סוג זה של אדמה נמצא באזורים הרריים של אקלים ים-תיכוני לח. בישראל, נפוצה הטרה רוסה בעיקר בהרי הגליל, הכרמל, השומרון ויהודה.
SMS Audio

SMS Audio היא חברת אודיו אמריקאית בבעלות פרטית, אשר עוסקת בייצור אוזניות אופנתיות ומוצרים נלווים. החברה נוסדה על ידי הראפר 50 סנט. "SMS Audio" רכשה באוגוסט 2011 את החברה "קונו אודיו", והשיקה לראשונה את מוצריה בתחילת שנת 2012. החברה ממוקמת בפלורידה, ארצות הברית.

היסטוריה

"SMS Audio" נוסדה בחודש מרץ 2011 בעיר דלוור, ארצות הברית, על ידי הראפר קארטיס ג'קסון, הידוע גם בשם הבמה 50 סנט. ג'קסון היה מעוניין להשיק אוזניות ייחודיות, והתחקה אחר ההצלחה של הראפר ד"ר דרה עם חברת האודיו "ביטס אלקטרוניקס", אשר השיקה לראשונה את מוצריה בשנת 2008. ג'קסון תר אחר חברת אוזניות קטנה אותה יוכל לרכוש ולמתג מחדש. באוגוסט 2011 רכש את "קונו אודיו", חברה אשר פעלה בפלורידה ועסקה בפיתוח ויצור של אוזניות אופנתיות. סכום הרכישה לא פורסם. מייסד "קונו אודיו", בריאן נוח, מונה על ידי ג'קסון לנשיא החברה הממוזגת, שפעלה מאז תחת השם "SMS Audio". נוח, אשר בעברו הועסק בתפקיד ניהולי בחברת ג'ילט, הקים את "קונו אודיו" בשנת 2007 בשל העניין האישי שלו במוזיקה ובאביזרי אודיו יוקרתיים. 
מיד לאחר השלמת תהליך הרכישה, החלו ג'קסון ונוח לעבוד יחדיו במטרה לעצב ולהשיק קו חדש של אוזניות יוקרתיות. בשלהי 2011 ובתחילת 2012 הושקו לראשונה שלושה מוצרים חדשים מבית היוצר של החברה החדשה. במקביל להשקת המוצרים, הכריז ג'קסון בחודש דצמבר 2011 על הפרויקט "להאכיל את אמריקה", במסגרתו התחייב לספק 250 ארוחות לאמריקנים נזקקים, במקביל לכל פריט אשר יימכר בארצות הברית באמצעות האתר הרשמי של החברה.
טופול (מיקרונזיה)

גאוגרפיה

העיירה ממוקמת על החוף הצפון-מזרחי של האי קוסראה. כ-6.5 ק"מ מטופול נמצא נמל התעופה הבינלאומי של קוסראה . העיירה נמצאת כ-565 ק"מ מבירת מיקרונזיה פליקיר.

אקלים

הטמפרטורה הממוצעת היא 15 מעלות צלזיוס. החודש הכי חם הוא מרץ (24 מעלות צלזיוס). החודש הכי קר הוא ינואר (0 מעלות צלזיוס). כמות המשקעים הממוצעת היא 4,319 מילימטרים בשנה. חודש יולי הוא החודש שיש בו הכי הרבה גשם (515 מ"מ גשם), וחודש מרץ הוא החודש שיש בו הכי פחות גשם (262 מ"מ גשם).

חינוך ותרבות

בנוסף לשלטונות הפוליטיים והמשפטיים במדינה, לטופול יש בית ספר תיכון, בית חולים, מוזיאון ומשרד תיירות של קוסרא. ספריית רוז מקוולונג היא חלק ממתחם בית הספר התיכון והיא כוללת אוסף מעניין של עבודות ייחוס על מיקרונזיה וממנה, כמו גם מסמכים ממשלתיים.
איגור דה קמרגו

קריירת מועדונים

דה קמרגו היה שחקן מפתח בעבור סטנדרד ליאז' והחל לשחק בבלגיה כשהיה רק בן 17.
בעונת 2009-10, הוא שיחק בכל משחקי הליגה חוץ מאחד ורשם שבעה שערי ליגה. הוא יכול לשחק גם בעמדת החלוץ השני.
ב-22 באפריל 2010, הודיע שבסוף העונה יעבור למועדון הגרמני, בורוסיה מנשנגלדבך.
ב-8 ביולי 2013, שב לסטנדרד ליאז' וחתם על חוזה לשלוש שנים.
ב-24 ביוני 2015 חתם במועדון נעוריו גנק.
ב-15 ביולי 2016 חתם לשנתיים באפואל ניקוסיה מהליגה הקפריסאית.

נבחרת בלגיה

לאחר שדה קמרגו קיבל אזרחות בלגית, הוא זומן לנבחרת בלגיה וערך את הופעת הבכורה שלו נגד סלובניה בפברואר 2009.
רבי יהודה נשיאה

כינוייו

התוספת "נְשִׂיאָה" לשמו משמעותה, בארמית, "הנשיא". מקובל לכנותו "נשיאה" בארמית, כדי להבדילו מאבי אביו, רבי יהודה הנשיא. השם הזהה יוצר בלבול לא אחת, מה גם שלפעמים גם הוא נקרא "הנשיא". בעלי התוספות כתבו: "בלשון משנה וברייתא קורא אותו הנשיא, ובלשון אמורא קורא אותו נשיאה".
כינוייו של סבו מתייחסים לפעמים אליו. נקרא גם רבי סתם, במשנה, מסכת עבודה זרה ב' ו' - "רבי ובית דינו התירו בשמן" (ראו להלן). כך היא הנוסחה שלפנינו, אבל רש"י מוחק משפט זה מן המשנה. בשו"ת התשב"ץ כתב שאכן רבי יהודה הנשיא ("רבי", ולא הנכד) ניסה גם הוא להתיר את השמן, אך לא הסכימו עמו חכמי דורו.
גם בירושלמי נקרא לפעמים "רבי", שכן הירושלמי משתמש בשם "רבי" ככינוי לכל משפחת הנשיאים, ולרוב מכנה הירושלמי את ר' יהודה הנכד בשם "רבי יודן נְשִׂייָּה".
רבי יהודה נשיאה מוזכר, כסבו, גם כ"רבי יהודה הנשיא", וכ"רבותינו": "בשלושה מקומות נקרא רבי יהודה הנשיא רבותינו".
גם נכדו נקרא בשם זה, רבי יהודה נשיאה, ללא שום שינוי בשם, דבר הגורם גם הוא לא אחת לבלבול.
בספרות המחקרית יש שמכנים אותו "רבי יהודה השני" ויש שהוא מכונה "רבי יהודה נשיאה הראשון".

רבותיו ותלמידיו

למד תורה מאביו, רבן גמליאל ברבי ומרבי חייא. נודע בקרבתו לרבי אושעיא רבה, ומסופר על רבי יהודה נשיאה ששלח לו משלוח מנות בפורים.
גדולי הדור הראשון של האמוראים, תלמידיהם של רבי יהודה הנשיא ושל רבי חייא, היו חבריו, והתארח לא אחת בחצרו של רבי זכאי דכבול.
שַמשוֹ של רבי יהודה נשיאה היה רבי שמלאי. מגדולי תלמידיו היה ריש לקיש. גם רבי יהושע בן לוי למד ממנו, וכן אביו של שמואל שלח לו שאלה הלכתית.

תקנותיו

בית דינו של רבי יהודה נשיאה התפרסם בעיקר בשל שני היתרים הלכתיים שיצאו ממנו.

"בי דינא דשרו משחא"

בית דינו מוזכר כ"בי דינא דשרו משחא" - כלומר, "בית הדין שהתיר את השמן". שמן של גויים, שהיה אסור כמאכלי הגויים ובישוליהם, הותר באכילה בבית דינו של רבי יהודה נשיאה.
על איסור אכילת שמן של גויים החליט דניאל, והאיסור היה תקף רק בתוך העיר. מטרתו הייתה ליצור הרחקה בין יהודים לגויים, כדי שלא ייגררו היהודים לסעודות אצל הגויים ומתוך כך יתחתנו בנישואי תערובת, ונישואי תערובת אסורים לפי התורה - "לא תתחתן בם".
תוקפו של איסור השמן הורחב גם מחוץ לעיר, בתקופתם של הלל ושמאי.
רבי יהודה נשיאה בדק ומצא שזו גזירה שאין הציבור יכול לעמוד בה, וראוי לבטלה; וכיוון שהאיסור לא הונהג כראוי בכל ישראל, היה לבית דינו תוקף לבטל את הגזירה.

"בי דינא שריא"

רבי שמלאי, שמשו של רבי יהודה נשיאה, ביקש להתיר אף פת של אופה גוי, אבל לאחר היתר השמן ותקנת הגט חשש רבי יהודה שאם יתיר בפעם השלישית, יצא על בית דינו שם כאילו הוא מקל מדי אף במקום שאין צריך, ולכן סירב להתיר אף את הפת, באומרו "אם כן יקראו לנו 'בי דינא שריא' ", כאשר הכוונה לבית דין הנוטה להקל תמיד.
ולף השני, דוכס בוואריה

ביוגרפיה

היינריך נולד בשנת 1072 לולף הראשון, דוכס בוואריה וליודית מפלנדריה בתם של בלדווין הרביעי, רוזן פלנדריה ואלינור מנורמנדי.
בשנת 1089 התחתן בנו ולף עם מטילדה, מרקיזת טוסקנה, על מנת לחזק את היחסים עם האפיפיור אורבנוס השני, אולם בשנת 1095 התגרשו השניים, ובעקבות כך התפייס אביו ולף הרביעי עם היינריך הרביעי, קיסר האימפריה הרומית הקדושה, אשר בתמורה החזיר אותו לשלטונו בדוכסות בוואריה.
בשנת 1101 מת אביו ולף הראשון, דוכס בוואריה במהלך מסע הצלב של 1101, וולף עלה לשלטון במקומו. ולף שלט 19 שנים, והיה נאמן לקיסר. ב-24 בספטמבר 1120 מת ולף בטירת קאופרינג ללא ילדים, ואחיו היינריך התשיעי, דוכס בוואריה עלה לשלטון במקומו.
שותא ארבלדזה

קריירה

ארבלדזה שיחק בדינמו טביליסי במולדתו, ולאחר מכן שיחק בטרבזונספור הטורקית ואייאקס אמסטרדם מהולנד. בכל אחת משלוש הקבוצות הללו הוא סיים לפחות עונה אחת כמלך השערים של הקבוצה. ארבלדזה כבש את השער מספר 3,000 בליגת העל הטורקית, תוך כדי שהוא היה גם הכובש המוביל במדי קבוצתו טרבזונספור, בעונת 1995/1996, כמו כן, באותה העונה הוא היה גם מלך השערים בליגה, דבר שהפך אותו ללא-טורקי השני בסך הכל שהוביל את טבלת מלך השערים של הליגה, אחרי טאריק הוסיץ' שעשה זאת בעונת 1983/1984.
בשנת 2001 חתם בגלאזגו ריינג'רס בעסקה של 2 מיליון פאונד, ולאחר ארבע שנים בסקוטלנד, בהן כבש 44 שערי ליגה במדי הקבוצה, חתם בא.ז. אלקמאר ההולנדית בשנת 2005. באלקמאר שיחק במשך שתי עונות, בהן כבש 36 שערי ליגה, וקבוצתו האחרונה בקריירה הייתה לבאנטה הספרדית.
ארבלדזה הוא מלך השערים של נבחרת גאורגיה בכל הזמנים, עם 26 שערים ב-61 הופעות במדי הנבחרת; הוא ניצב במקום החמישי בטבלת המבקיעים במשחקי גביע אופ"א/הליגה האירופית (עם 27 שערים, אחרי הנריק לארסון, רדאמל פלקאו, קלאס יאן הונטלאר ודיטר מילר).
ב-22 במאי 2008 הודיע ארבלדזה על פרישה ממשחק מקצועני ועל הצטרפותו לסגל האימון של אלקמאר ההולנדית בה שיחק בעבר. בשנת 2012 חזר לטורקיה ותחילה מונה למאמן הראשי בקבוצת קייסריספור. לאחר תקופה קצרה מונה למאמן קסימפשה. ביולי 2015 מונה למאמן טרבזונספור, ובחודש נובמבר באותה השנה התפטר מאימון הקבוצה.
ב-16 ביוני 2016 חתם ארבלזה במכבי תל אביב והעפיל איתה לשלב הבתים של הליגה האירופית. ב-4 בינואר 2017 פוטר מתפקידו.
ביוני 2017 מונה למאמן פחטקור טשקנט מליגת העל האוזבקית.
דונלד סאת'רלנד

קריירה

בתחילת שנות ה-60 החל סאת'רלנד לגלם תפקידים קטנים בסרטי קולנוע ותוכניות טלוויזיה בבריטניה. ב-1967 זכה תפקיד גדול ראשון ב-12 הנועזים, לצדם של לי מרווין וצ'ארלס ברונסון. תפקיד זה הוביל לשני סרטי מלחמה נוספים, ב-1970: "מ.א.ש" בבימויו של רוברט אלטמן, ו"הנועזים בעורף האויב".
סרטים אלה הקנו לו שם עולמי. בשנים שלאחר מכן הופיע בעשרות סרטים נודעים, ביניהם: "חוד המחט", "גאווה ודעה קדומה", "JFK תיק פתוח", "אדום חם", "קולד מאונטן", "הג'וב האיטלקי", "אמנות המלחמה", "אקדח אמריקאי", "המשימה קרלוס", "עת להרוג" (לפי ספרו של ג'ון גרישם), "שמור עלי", "פאניקה", "המירוץ לזהב", בנוסף לדיבוב בסרט האנימציה ממוחשבת "פיינל פנטזי". סרט ידוע נוסף שבו 'דובב' (דמותו הייתה מסתורית, חסרת שם וחסרת פנים, ורק קולו נשמע בסרט) היה  שר המלחמה (2005).
בשנים 2005–2006 הופיע סאת'רלנד בסדרת הדרמה "גבירתי הנשיא", לצד ג'ינה דייוויס.
בשנת 2008 כיכב לצד מתיו מקונוהיי בסרט "המירוץ לזהב" בתפקיד: נייג'ל האניקאט. באותה שנה שיחק בסדרת הדרמה "כסף, דארלינג" ברשת ABC את דמותו של פטריק דארלינג השלישי, לצידו של פיטר קראוזה. ב-2009 שב לעונה השנייה של הסדרה.
בשנת 2012 השתתף בסרט "משחקי הרעב" בתפקיד סנואו, נשיא פאנם. הוא המשיך לשחק באותו תפקיד בסרטי ההמשך: "משחקי הרעב: התלקחות" בשנת 2013, "משחקי הרעב: עורבני חקיין - חלק א'" בשנת 2014 ו"משחקי הרעב: עורבני חקיין - חלק ב'" בשנת 2015.
בשנת 2016 שיחק בתפקיד ראשי בסרט הדרמה "הסוד של מילטון" לצדה של מישל רודריגז. בשנת 2018 שיחק בתפקיד הראשי בדרמה הקומית "אהבה בדרכים", לצד הלן מירן, בקומדיה "ערכו של אדם" לצד ג'ודי גריר ובסרט הדרמה "בסמטי בלוז". ב-2019 שיחק בסרט "אד אסטרה" לצד בראד פיט.

פרסים והוקרה

הוא זכה בפרס "אמי" ובפרס "גלובוס הזהב" ב-1995 על תפקיד המשנה בסרט הטלוויזיה "האזרח איקס". ב-2002 זכה ב"גלובוס הזהב" על תפקידו בסרט "הדרך למלחמה".
בינואר 2011 קיבל כוכב בשדרת הכוכבים של הוליווד.
בשנת 2017 זכה בפרס אוסקר לשם כבוד על תרומתו לקולנוע. אביו של השחקן קיפר סאת'רלנד.
שילוב הלכה ואגדה

ההלכה והאגדה מהוות לרוב ביטויים לשני סוגים שונים בספרות התלמודית, אך הוגים שונים שואפים ליצור שילוב בין ההלכה לאגדה. השילובים מתבטאים הן בהכנסת האגדה לתוך ההלכה, המתבטא במקרה-קיצון בקביעת הלכה על בסיס אגדה, והן בהתייחסות להלכה דרך משקפיים של אגדה (המדגיש את הרעיון).
פרשנים ופוסקים שונים התנגדו נחרצות לכל שילוב של האגדה בתוך תחומי ההלכה. כך, למשל, התנגד הרב צבי יהודה הכהן קוק לשילוב זה, וקרא לו כלאיים, בעוד אביו - הרב אברהם יצחק הכהן קוק - תמך בחיבור הלכה ואגדה וקרא לעסוק בשילובם. לפי השקפתו, חיבור זה נובע ומתבקש משיקולים קבליים של אמונת היחוד, והוא קשור לדרכה הייחודית של תורת ארץ ישראל.

הלכה בראי האגדה

חלק משילוב ההלכה והאגדה נגע בכך שחשיבה "אגדית" המדגישה את הרעיון, חדרה לתוך הטקסטים ההלכתיים; כך כאשר הלומד ניגש לטקסט ההלכתי אין הוא שואף לדעת איך להתנהג ואת 'החוק היבש', אלא הוא מנתח את החוק בצורה מחשבתית אגדית. גישה זו מכילה גישות מסוימות מסוגיית טעמי המצוות לא רק לדיון במצווה עצמה, אלא אף לדיון התלמודי ולסברות הראשוניות המועלות. הגישה נהוגה למשל בישיבת מעלות יעקב ובשלוחותיה. בישיבות אלו מדגישים כי זו גם המטרה המרכזית של הלימוד - להעמיק בהבנת הרעיון האגדי הטמון בסוגיא. זאת בניגוד לגישה השמה את פסיקת ההלכה אליבא דהלכתא כמטרה המרכזית של הלימוד. בסדרת הספרים של הרב אליעזר מלמד, פניני הלכה, במקומות רבים ההלכה מבוארת מתוך הרעיון הרוחני ועל פיו.

האגדה כקובעת הלכה

הכנסת האגדות לתוך התחום של הדיון ההלכתי אינה כה פשוטה בתורה שבעל פה; כך כלל בסיסי בתורת הפסיקה במשפט העברי קובע ש-"אין למדין מן האגדות"; כלל זה נוסח בצורות שונות, והתקבל על ידי הגאונים והובא על ידי כותבי הכללים במשפט העברי (כגון בספר יד מלאכי). 
אולם למרות דברים אלו ניתן למצוא מקורות שונים בהן האגדה משמשת כבסיס לקביעת הלכה; כאשר הפוסקים מצטטים אגדות ומתבססים עליהן בקביעת ההלכה. אחד מהפוסקים האחרונים הנודעים בשיטת פסיקה זו היה הרוגאצ'ובר. לעיתים, קביעת הלכה מתוך האגדה - מובאת ללא צידוק כלשהו, ולעיתים מצורף לדיון ההלכתי טיעון כלשהו, כגון הטיעון שהאגדה המובאת אינה אגדה, אלא מעשה ממשי. 
בעקבות דברים אלו הורחבה הכנסת האגדה לתוך תחומה של ההלכה, וקיימות דעות שכאשר הלימוד מהאגדה אינו עומד בסתירה לחלק ההלכתי ניתן ללמוד ממנו ולסמוך עליו גישות קיצוניות יותר טענו ש-"סברא בלבד יכולים ללמוד מאגדות גם במקום שיש סתירה מחלק ההלכה..".
וימבלדון (כדורגל)

היסטוריה

המועדון נוסד בשנת 1889 ושיחק במשך מרבית שנות קיומו במסגרות חובבניות וחצי-מקצועניות, בטרם הצליח להתקבל לפוטבול ליג בשנת 1977. המועדון הצליח להעפיל לליגה הראשונה בשנת 1986, לאחר תשע עונות בלבד במסגרת הפוטבול ליג וארבע עונות לאחר ששיחק בליגה הרביעית.
המועדון המשיך לשחק בליגה הראשונה ולאחר מכן בפרמייר ליג מאז 1986 ועד שנת 2000. בשנת 1988 הצליחו וימבלדון אף לזכות בגביע האנגלי לאחר שניצחו בגמר את קבוצת הפאר ליברפול בתוצאה 1:0. בכך הפכו למועדון השני בהיסטוריית הכדורגל האנגלי שזכה גם בגביע האנגלי וגם בגביע החובבים (FA Amateur Cup), תחרות כדורגל אנגלית שהתקיימה בין השנים 1893 ל-1974 ובה השתתפו מועדוני כדורגל חובבניים, ובו זכו וימבלדון בעונת 1962/63.
ב-1991, בעקבות פרסום דו"ח טיילור, שקבע כי כל האצטדיונים של הקבוצות המרכזיות יהפכו לכל-מושביים, בהם לכל צופה בקהל יהיה מושב, התקבלה במועדון החלטה להעתיק את אצטדיון הקבוצה מאצטדיון פלו ליין (Plough Lane) ששימש אותה משנת 1912. המועדון החל לחלוק את אצטדיון סלהרסט פארק עם קריסטל פאלאס הלונדונית. סידור זה תוכנן להיות זמני, אך לבסוף נמשך למעלה מעשר שנים. ב-2002, לאחר שנדחו מספר אפשרויות למיקומים אחרים באזור, המועדון קיבל אישור לעבור 90 ק"מ צפונה למילטון קינס בבקינגהמשייר. המעבר הרחק ממקורותיו של המועדון בדרום לונדון היה מאוד לא פופולרי בקרב רוב אוהדי הקבוצה ובקרב אוהדי כדורגל באופן כללי. קבוצת אוהדים הקימה בתגובה למעבר המתוכנן מועדון חדש: AFC וימבלדון. המעבר המתוכנן נערך בספטמבר 2003, וביוני 2004 הפך מועדון הכדורגל וימבלדון למילטון קינס דונס.
AFC וימבלדון משחקת כיום בפוטבול ליג הראשונה, אחרי ניצחון בגמר הפלייאוף של הליג 2 את פליימות' בתוצאה 1–2 לעיני 58,000 צופים. זו הליגה השנייה בליגות הפוטבול ליג והליגה השלישית בחשיבותה באנגליה.
בהקשר הישראלי, ואליד באדיר שיחק במועדון בעונת 1999/2000, וכבש שער אחד במדיה מול מנצ'סטר יונייטד.
יובל לוי

קורות חייו

לוי נולד בתל אביב וגדל בירושלים. למד בגימנסיה העברית רחביה בירושלים ובויטינגהם קולג' באנגליה.

שירות בצה"ל

לוי התגייס לצה"ל במסגרת העתודה האקדמית, וב-1955 סיים לימודי מוסמך במשפטים באוניברסיטה העברית בירושלים. שירת בפרקליטות צבאית ושימש תובע צבאי בפיקוד צפון, במסגרת זו היה התובע במשפטם של סגן מאיר מוזס, וסמל מאיר יעקבי שנתפסו בסוריה במהלך מבצע צרצר והורשעו במסירת סוד לאויב, לוי הביע צער על תפקידו בפרשה ותמך במתן חנינה לשניים 49 שנים לאחר מכן. הוא שירת כתובע צבאי ראשי של חיל הים, תובע צבאי ראשי של חיל האוויר, ויועץ משפטי של הממשל הצבאי בסיני. הוא המשיך לשרת במילואים עד 1987. ייצג את האלוף שמואל גונן בפני ועדת אגרנט, ייצג את חיל האוויר בוועדת החקירה של אסון הנ"ד ואת האלוף יהושע שגיא בפני ועדת כהן.

קריירה אזרחית

סיים תואר שני ודוקטורט במשפטים באוניברסיטת ייל ב-1960. בשובו מונה לחבר סגל הפקולטה למשפטים בשלוחת האוניברסיטה העברית בתל אביב ובהמשך באוניברסיטת תל אביב, כיהן כפרופסור חבר משנת 1982 ופרופסור אמריטוס משנת 2002.
היה שותף במשרד קומיסר ושות', אשר היה באותם ימים מן המשרדים המובילים בישראל, ובשנת 1973 ייסד פירמה עצמאית.
יובל לוי מוכר על ידי חברות הדירוג legal 500, ו-UK's chambers&partners כאחד הבכירים בישראל בתחום הליטיגציה בכלל, והליטיגציה המסחרית בפרט, באופן רציף ועקבי בשנים האחרונות.
ליובל לוי פעילות רבת שנים בעניינים ציבוריים: כחבר בוועדה המייעצת לרשות החברות, חבר בוועדה לשינוי הדין הפלילי, וכן בוועדה לפיקוח ואחריות בחברות ציבוריות.
באמצע שנות השבעים התקבלה החלטת ממשלה על מינויו של פרופסור לוי ליועץ המשפטי לממשלה, אולם הוא סירב לקבל את התפקיד, ותחתיו מונה פרופסור אהרן ברק.
עיקר עבודתו האקדמית, במסגרת אוניברסיטת תל אביב, הייתה בדין הפלילי.
יובל לוי הוביל משפטים אזרחיים מן המובילים והמתוקשרים במדינת ישראל. ב-2005 ייצג לוי את החברות כאל ודיינרס בתובענה ייצוגית גדולה שהוגשה כנגד חברות האשראי. התביעה נדחתה על ידי בית המשפט העליון.
מילקה

מילקה (Milka) הוא מותג שוקולד וחטיפים מתוקים, בבעלות תאגיד מונדליז (Mondelēz International, עד 2012 קראפט פודס).
המפעל הראשי של מילקה, ממוקם למרגלות הרי האלפים באוסטריה, בעיר בלודנץ אליה נוהרים מדי שנה אלפי אנשים לפסטיבל מילקה, הנערך בתחילת כל יולי.

היסטוריה

ב-17 בנובמבר 1825 הקים השוקולטייר השווייצרי פיליפ סושרד (1797–1884) קונדיטוריה בנשאטל, מקום שבו נמכר קינוח שוקולד בשם פין דה סה פבריק (fin de sa fabrique) ובשנה שלאחר מכן החל בייצור שוקולדים. ב-1901 השיקה חברת השוקולד Suchard את שוקולד Milka ורשמה אותו כסמל מסחרי. סושרד שיווקה מספר רב של טעמי שוקולד ומילקה - שוקולד החלב ללא תוספות -  היה אחד מהם.  על פי האתר הרשמי של מילקה, השם נגזר משילוב המילה חלב (Milch) וקקאו (Kakao) - המרכיבים העיקריים של השוקולד.

מיתוג

אריזות מוצרי המותג מילקה הן סגולות ומזוהות עם סמל הפרה הסגולה על רקע הרי האלפים. השוקולד הראשון של החברה נארז באריזה הסגולה שהפכה עם השנים למזוהה עם המותג מילקה. כדי להבטיח שהקישור המילולי של הצבע מוגן אף הוא, המילה Lila = צבע לילך בגרמנית נרשמה כחלק מהסימן הרשום של מילקה.
סולריזציה

סולריזציה (באנגלית: Solarisation) הוא תהליך צילומי היוצר עיוות קיצוני בניגודיות (קונטרסט) של התצלום. במסגרת התהליך, נחשף התשליל (נגטיב) או נייר הצילום לאור בצורה מקרית, תהליך אשר משנה את גוני התצלום ויוצר מעין "הילה" סביב העצמים בתשליל. בתהליך זה אין אפשרות לחזות מראש מה תהיה תוצאת החשיפה הנוספת של התצלום. 
את אפקט הסולריזציה ניתן ליצור על ידי חשיפת התצלום שהודפס ופותח במחצית מן הזמן הרצוי לפיתוח מלא במְפַתֵּחַ לאור נוסף במכונת ההדפסה (מַגְדֵּל). בדרך כלל חושפים את הנייר לאור המגדל בעוצמה זהה לזו של תהליך ההדפסה הרגיל, אולם ללא התשליל. את תהליך הסולריזציה ניתן לערוך גם ישירות על התשליל (נגטיב), אז מכונה תהליך זה אפקט "סאבאטיה" ("The Sabattier Effect"). באפקט זה אזורים שונים מתקבלים כדימוי נגטיבי על גבי התשליל.
מסוף חצור הגלילית

מבנה המסוף

במסוף ישנם 5 רציפים מהם יוצאים קווי אוטובוס לצפון, חיפה, תל אביב-יפו, ירושלים ורמת הגולן, המסוף משולב עם מרכז מסחרי גדול הנקרא "קניון הגליל העליון" במקום ישנם חנויות ומסעדות מזון מהיר, בין היתר ישנו סניף של מקדונלד'ס וסופרמרקט של שופרסל.
הר ואייט

מקור השם

שמו של ההר ניתן לו בשנת 1898 על ידי סר ויליאם מתואן (William Methuen).
ההר נקרא על שם וילים ואייט, אשר החל לעבוד עבור הרכבת הקנדית פסיפית בשנת 1884, והפך לסגן מנהל הרכבת הקנדית פסיפית בשנת 1910.

הטיפוס על ההר

הראשונים שטיפסו על ההר היו סי. קאופמן (C. Kaufmann), סי. קלאקר (C. Klucker), ג'י. פולינג'ר (J. Pollinger), בשנת 1901.

לקריאה נוספת

• M. Grace Wilmarth, Lexicon of Geologic Names of the United States: M-Z, P 1445